ÚRAD VLÁDY
SLOVENSKEJ REPUBLIKY
    sekcia vládnej legislatívy

									Na rokovanie vlády SR
									dňa 13.februára 2003 
									K materiálu č. 675/2003
									K bodu č.: 20

S T A N O V I S K O

k návrhu zákona o zaobchádzaní s chemickými látkami, ktoré možno zneužiť na nezákonnú výrobu omamných látok a psychotropných látok a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov - k novému  zneniu

I.

     Návrh zákona o zaobchádzaní s chemickými látkami, ktoré možno zneužiť na nezákonnú výrobu omamných látok a psychotropných látok a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov predkladá na rokovanie vlády Slovenskej republiky minister  hospodárstva, minister pre správu a privatizáciu národného majetku Robert Nemcsics podľa Plánu legislatívnych úloh vlády republiky na rok 2003. 

II.

     Dôvod na vypracovanie predloženého návrhu zákona vyplynul z analýzy zákona č. 258/2000 Z.z., v ktorom bol zavedený pojem „prekurzory“, a ktorý v predmetnej oblasti európske predpisy nepoužívajú. Po posúdení citovaného zákona Európska komisia odporučila, aby Slovenská republika podobne ako ostatné krajiny EÚ, zmenila názov predmetného zákona v súlade s nariadeniami a smernicami EÚ tak, aby bolo už z názvu zákona jasné, že upravuje len zaobchádzanie s presne vydefinovanou skupinou chemických látok. Návrh zákona upravuje podmienky na výrobu, uvádzanie do obehu a používanie chemických látok, ktoré možno použiť na nezákonnú výrobu omamných látok a psychotropných látok, vrátane ich vývozu a tranzitu tak, aby sa zabránilo ich zneužívaniu na nezákonnú výrobu návykových látok. Návrh zákona ďalej upravuje povinnosti  subjektov zaobchádzajúcich s určenými látkami, sankcie za porušenie ustanovení tohto zákona a pôsobnosť orgánov štátnej správy vo veciach určených látok.

III.

      Legislatívna rada vlády Slovenskej republiky prerokovala návrh zákona o zaobchádzaní s chemickými látkami, ktoré možno zneužiť na nezákonnú výrobu omamných látok a psychotropných látok a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov na svojom zasadnutí dňa 28. januára 2003 a odporučila ho predložiť na rokovanie vlády Slovenskej republiky v novom znení, v ktorom budú zapracované jej pripomienky a odporúčania.  

IV.

	Sekcia vládnej legislatívy Úradu vlády Slovenskej republiky konštatuje, že predkladateľ zapracoval do predloženého nového znenia návrhu zákona všetky pripomienky a odporúčania Legislatívnej rady vlády SR (104 pripomienok a odporúčaní), a preto odporúča vláde Slovenskej republiky  predložený návrh zákona   s c h v á l i ť , avšak  ešte s týmito pripomienkami:

K názvu
Za slovom „Zákon“ je potrebné vypustiť označenie „č ......“.

K čl. III
Za slovami „do Európskej únie“  je potrebné spojku “a“ nahradiť bodkočiarkou.

Bratislava 11. februára 2003
Vypracovala:Adriana Štepová  

									Štefan G r m a n
									generálny riaditeľ
   								    sekcie vládnej legislatívy